**Vyhlásenie**

**Ministerstva financií Slovenskej republiky**

Návrh zákona, ktorým sa mení a dopĺňa zákon č. 106/2004 Z. z. o spotrebnej dani z tabakových výrobkov v znení neskorších predpisov bol predmetom medzirezortného pripomienkového konania prostredníctvom portálu Slov-Lex LP/2024/174. Vyhodnotenie medzirezortného pripominekového konania je v samostatnej prílohe.

K zásadným pripomienkam sa rozpory nepodarilo odstrániť v nasledujúcich oblastiach:

**Republiková únia zamestnávateľov**

* potreba doplniť požiadavky na umiestnenie kontrolnej známky na výrobkoch súvisiacich s tabakovými výrobkami z dôvodu nemožnosti jej nalepenia na spotrebiteľské balenie nikotínových vrecúšok,
* doplniť nové novelizačné body, ktorými sa vyrieši nemožnosť nalepenia kontrolných známok na spotrebiteľskom balení nikotínových vrecúšok bez súčasného porušenia zákona č. 89/2016 Z.z. o výrobe, označovaní a predaji tabakových výrobkov a súvisiacich výrobkov a o zmene a doplnení niektorých zákonov v znnení neskorších predpisov.

Ministerstvo financií Slovenskej republiky vzhľadom na objektívne indikované problémy s aplikáciou kontrolnej známky na spotrebiteľské balenia výrobkov, ktoré sa majú začať označovať, upravilo možnosť zavedenia výnimky pre spotrebiteľské balenie žuvacieho tabaku, šnupavého tabaku, elektronických cigariet, nikotínových vrecúšok a iných nikotínových výrobkov, aby tieto balenia nemuseli mať len jedno miesto určené na otvorenie.

Na portáli Slov-Lex bola zároveň Ministerstvom financií Slovenskej republiky zverejnená predbežná informácia – PI/2024/92, ktorá sa týka zámeru úpravy vyhlášky č. 254/2014 Z. z., ktorou sa ustanovujú náležitosti, vyhotovenie a cena kontrolnej známky určenej na označovanie spotrebiteľského balenia tabakových výrobkov v znení neskorších predpisov. Ministerstvo financií Slovenskej republiky sa teda zaoberá aj rozmerom kontrolnej známky určenej na označovanie týchto výrobkov.

Ministerstvo financií Slovenskej republiky tiež v tejto súvislosti oslovilo gestora zákona č. 89/2016 Z.z. o výrobe, označovaní a predaji tabakových výrobkov a súvisiacich výrobkov a o zmene a doplnení niektorých zákonov v znnení neskorších predpisov, ktorým je Ministerstvo zdravotníctva Slovenskej republiky, ktorý trvá na aktuálnom znení zákona pod jeho gesciou týkajúceho sa zdravotných varovaní na nikotínových vrecúškach a to tak, aby sa nachádzali na najväčšom povrchu spotrebiteľského balenia a každého vonkajšieho obalu a pokrývali 30 % povrchu spotrebiteľského balenia a každého vonkajšieho obalu. Podľa vyjadrenia gestora predmetného zákona by navrhovaná úprava Republikovej únie zamestnávateľov v súvislosti s návrhom na zmenu dotknutého zákona neplnila svoj účel v rozsahu, ako ich majú zdravotné varovania plniť a zároveň by bola ohrozená ich viditeľnosť a účinnosť.